Primaria gepos oor Afrikaanse toespraakKarlien-dameskoshuis. (Foto: Facebook / NWU-Pukke Karlien-dameskoshuis) Die primaria van die Karlien-dameskoshuis van die Noordwes-Universiteit op Potchefstroom is van dié rol onthef nadat sy glo ŉ toespraak in Afrikaans tydens ŉ koshuisdinee gelewer en gevolglik Engelssprekende studente in die gesig gevat het. Na verneem word, is dit ook nie net die toespraak wat sommige studente rooi laat sien het nie, maar ook die keuse van musiek wat by die geleentheid gespeel is, insluitend “sokkieliedjies”. Luidens ŉ kennisgewing Woensdag deur die studenteraad, wat Maroela Media onder oë gehad het, het die geleentheid die afgelope naweek plaasgevind en het die kwessie onder die raad se aandag gekom nadat ŉ skermskoot van ŉ boodskap oor die klagte op sosiale media versprei is. “Ons as die studentekampusraad (SKR) in samewerking met die direkteur van studentelewe, het met die geraakte studente van die betrokke koshuis in verbinding getree om konteks oor die kwessie te verkry. Die saak word deur die relevante rolspelers hanteer en is onder beheer binne die koshuis. Voorts is die primaria tot verdere kennisgewing van haar pligte onthef,” lui dié kennisgewing. “Ons as die SKR wil julle [die studente] verseker dat ons ons ten alle tye vir jul stemme beywer, en julle sal nie ongehoor bly nie.” In antwoord op Maroela Media se navraag het Louis Jacobs, woordvoerder van die universiteit, gesê die program van ŉ amptelike geleentheid op die kampus is na bewering op ŉ wyse hanteer wat sekere studente onwelkom laat voel het. “Die saak word intern hanteer. Die studentekampusraad en kampusbestuur is betrokke om te verseker dat alle kwessies wat geopper word, op so ’n wyse hanteer word om inklusiwiteit en ’n verwelkomende atmosfeer in die koshuis te verseker. “Die aangeleentheid word tans hanteer en vorm deel van ’n groter proses om aan sekere kwessies aandag te gee, nie net wat verband hou met die geleentheid nie. Dus sal geen verdere inligting verskaf word nie.” Jacobs sê die termyn van die vorige huiskomitees het buitendien Woensdag verstryk en dat nuwe primarias en primariusse reeds aangewys is. Maroela Media het vroeër berig dat die nuwe visekanselier, dr. Bismark Tyobeka, tydens sy intreerede klem op die belang van meertaligheid en veral die behoud van Afrikaans aan die universiteit geplaas het. Jacobs sê egter dat taal nooit gebruik moet word om ander mense uit te sluit nie. “Die Noordwes-Universiteit se standpunt was nog altyd dat taal nooit gebruik moet word as ’n manier om ander in watter geval ook al uit te sluit nie. Die NWU het vier amptelike tale, Engels, Afrikaans, Setswana en Sesotho, en nie een hiervan moet ooit gebruik word om deelname aan ’n geleentheid te verhoed nie. “Die visekanselier het dit wel duidelik gemaak dat Afrikaans as onderrigtaal aan die NWU sal bly, maar in samehang met die ontwikkeling van ander tale ter wille van onderrig en leer vorentoe.” Die EFF dring intussen daarop aan die geskorste primaria, asook ander studente, summier uit die koshuis geskop word, en dat alle swart studente wat die dinee bygewoon het, terugbetaling van hul kaartjiegeld moet ontvang, aangesien hulle by dié dinee verneder is en nie die geleentheid kon geniet nie. Maroela Media het ŉ navraag aan die Karlien-dameskoshuis gerig, asook aan die geskorsde primaria, maar nog nie terugvoer ontvang nie.